पाएं अपने शहर की ताज़ा ख़बरें और फ्री ई-पेपरडाउनलोड करें
कपिला पशु आहार की आड़ में कफ सिरप बेच रहे नशे के सौदागरों के खिलाफ रीवा पुलिस ने बड़ी कार्रवाई की है। बताया गया कि मुखबिर की सूचना पर गोविंदगढ़ पुलिस ने बांसा मोड़ के पास बनी दुकान में दबिश देकर 36 पेटी नशीली कफ सिरप बरामद की है। दुकान में बैठे आरोपी ने पूछताछ में पुलिस के सामने अवैध मादक पदार्थों की तस्करी में लिप्त होना स्वीकार किया है।
इस मामले में पुलिस ने अवैध तस्कारी में लिप्त माल वाहक के चालक सहित दो अन्य को आरोपी बनाते हुए कुल तीन लोगों को गिरफ्तार किया है। जब्त 4320 सीसी कोरेक्स की कीमत बाजार में 5.18 लाख रुपए बताई जा रही है। कार्रवाई एसपी राकेश सिंह के निर्देश पर गोविंदगढ़ थाना प्रभारी निरीक्षक आरबी सोनी ने की है।
ये है मामला
मिली जानकारी के मुताबिक सोमवार की रात मुखबिर से सूचना प्राप्त हुई कि राहुल पाल निवासी धोबिया टंकी रीवा की बांसा मोड़ के पास पशु आहार केन्द्र की दुकान है। पशु आहार की आड़ में दुकान के अंदर अवैध रूप से नशीली मादक दवाई रखी है। इस माल को वह अपने साथी अजय पाल निवासी धोबिया टंकी के साथ पिकअप वाहन में रीवा तरफ से लोड कर लाया है। दुकान में वह प्रति सीसी 200 रुपए के हिसाब से बिक्री कर रहा है। आनन फानन में एसपी ने टीम गठित कर मुखबिर के बताए अनुसार बांसा मोड़ स्थित राहुल पाल की दु(कान में दबिश दी तो दो व्यक्ति मिले। नाम पता पूछने पर एक ने अपना नाम राहुल पाल पिता जगदीश पाल (32) निवासी वार्ड क्रमांक 40 धोबिया टंकी थाना सिटी कोतवाली और दूसरे ने अपना नाम अजय उर्फ लाला पाल पिता रामप्रसाद पाल (26) निवासी वार्ड क्रमांक 40 धोबिया थाना सिटी कोतवाली का होना बताया।
13 बोरी मिली नशीली कफ सिरप
दुकान की सर्चिंग में अजय पाल की पशु आहार की दुकान में नशीली कफ सिरप से भरी 13 बोरी मिली। बोरी खोलकर देखा गया तो कागज के कार्टून में 36 पेटी नशीली कफ सिरप भरी मिली। जहां प्रत्येक कार्टून में 120 सीसी अवैध नशीली कफ सिरप मिली। कुल 4320 सीसी मिली। जिनकी बाजार में कीमत 5,18,400 रुपए आंकी गई। आरोपी राहुल पाल ने पुलिस को बताया कि पड़ोसी अजय पाल की मदद से 38 पेटी बेला के पास से चन्द्रभान केवट उर्फ लाल भाई के पिकअप से ग्राम बांसा लाए थे। जिसको वह पशु आहार की दुकान पर रखा था। दो कार्टून की 240 सीसी बिक चुकी है। शेष 36 कार्टून कफ सिरप रखी हुई है। दोनों आरोपियों द्वारा नशीली कफ सिरप को आरोपी चन्द्रभान उर्फ लाल भाई केवट पिता बाबूलाल केवट (35) निवासी झिन्ना नाट थाना रामपुर बाघेलान के पिकअप क्रमांक एमपी 19 जीए 4544 में बेला से लोडकर बांसा लाया गया है।
ये आरोपी हुए गिरफ्तार
गोविंदगढ़ पुलिस ने बताया कि अवैध तस्कारी में लिप्त राहुल पाल पिता जगदीश (32) निवासी वार्ड क्रमांक 40 घोविया टंकी थाना सिटी कोतवाली, अजय उर्फ लाला पाल पिता रामप्रसाद (26) निवासी वार्ड क्रमांक 40 धोबिया टंकी थाना सिटी कोतवाली व चन्द्रभान उर्फ लाल भाई केवट पिता बाबूलाल (35) निवासी झिन्ना नाट थाना रामपुर बाघेलान को गिरफ्तार किया गया है। जिनके कब्जे से 36 पेटी नशीली कफ सिरप की कुल 4320 सीसी जब्त हुई है। बाजार में कप सिरप की कीमत 5,18,400 रुपए है। वहीं आरोपियों से 28,800 रुपये नकद व पिकअप क्रमांक एमपी 19 जी ए 4544 बरामद किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn